桂州三月三日
作者：宋之問
朝代：唐

paragraphs: 代業京華裏，遠投魑魅鄉。
登高望不極，雲海四茫茫。
伊昔承休盼，曾爲人所羨。
兩朝賜顏色，二紀陪歡宴。
昆明御宿侍龍媒，伊闕天泉復幾回。
西夏黃河水心劒，東周清洛羽觴杯。
苑中落花掃還合，河畔垂楊撥不開。
千春萬壽多行樂，柏梁和歌攀睿作。
賜金分帛奉恩輝，風舉雲搖入紫微。
晨趨北闕鳴珂至，夜出南宮把燭歸。
載筆儒林多歲月，襆被文昌佐吳越。
越中山海高且深，興來無處不登臨。
永和九年刺海郡，暮春三月醉山陰。
愚謂嬉遊長似昔，不言流寓歘成今。
始安繁華舊風俗，帳飲傾城沸江曲。
主人絲管清且悲，客子肝腸斷還續。
荔浦蘅皐萬里餘，洛陽音信絕能疎。
故園今日應愁思，曲水何能更祓除。
逐伴誰憐合浦葉，思歸豈食桂江魚。
不求漢使金囊贈，願得佳人錦字書。